**Valstybės dienos proga Kauną pasveikins ir solistai iš Japonijos**

**Liepos 6-ąją Kaunas kviečia švęsti valstybingumą garsiai ir vieningai. Įžanginiai Lietuvos karaliaus Mindaugo karūnavimo dienos renginiai prasidės jau penktadienio vakarą. Senamiestį tradiciškai sudrebins festivalis „Operetė Kauno pilyje“, iškilminga apdovanojimų ceremonija, kauniečių taip pat lauks orientacinės varžybos bei lauko kinas. Viso pasaulio lietuvius suvienys tradicija tapęs „Tautiškos giesmės“ giedojimas.**

**Šventės įžangą skelbs koncertai**

„Kaunas buvo, yra ir išliks patriotiškas miestas. Todėl Liepos 6-ąją mes kasmet švenčiame ypatingai. Ši diena sutelkia lietuvius visame pasaulyje. Labai kviečiu visus kauniečius, kad ir kur bebūtų, vieningai sugiedoti himną, pasidžiaugti tuo bendrystės jausmu. Paruošta turininga programa – yra ką pasirinkti turiningam savaitgaliui. Svarbu gerai nusiteikti ir švęsti mūsų Valstybės dieną“, – į Valstybės dienos minėjimus kvietė vicemeras Andrius Palionis.

Šventinius renginius penktadienį 19 val. simboliškai pradės Juliaus ir Dalios Vaicenavičių koncertas Kalniečių parke, prie Kauno Vinco Kudirkos viešoji bibliotekos vasaros skaityklos kupolo. Duetas žada ypatingą programą: skambės lietuviškos liaudies dainos ir melodingos meilės baladės.

Kauno valstybinis muzikinis teatras nuo 20 val. kviečia į Giacomo Puccini operą „Madam Baterflai“ Kauno pilies lomoje. Pasirodymas retai matomas šalies scenose, todėl daugeliui žiūrovų tai bus nauja muzikinė patirtis. Pagrindinius vaidmenis atliks svečiai iš Tekančios Saulės šalies. Lietuvoje viešintys Japonijos solistai scenoje pasirodys su dirigentu maestro Hirofumi Yoshida priešakyje.

**Suvienys „Tautiška giesmė“**

Šeštadienį Lietuvos karaliaus Mindaugo karūnavimą Kaunas pradės švęsti iškilminga Vyčio Kryžiaus ordino vėliavos pakėlimo ceremonija bei kariliono koncertu Vytauto Didžiojo karo muziejaus sodelyje. Čia kauniečiai laukiami nuo 11.30 val.

Vidurdienį Kauno miesto muziejus kvies į orientacinį žaidimą „Karaliai, karalienės ir karūnos“. Pirmų trijų sėkmingai maršrutą įveikusių bei užduotis teisingai atlikusių komandų lauks prizai.

Vakarėjant daugiatūkstantinė minia, kaip ir kasmet, susiburs prie Kauno pilies mėgautis aukščiausios prabos muzikos klasika. Festivalio „Operetė Kauno pilyje“ šiųmetėje scenoje karaliaus koncertas OPERA GALA „G. Puccini ir jo amžininkai“. Programoje skambės Džiakomo Pučinio kūriniai, ištraukos iš R. Leoncavallo, P. Mascagni, F. Cilea, U. Giordano operų. Jas atliks Lietuvos ir Japonijos solistai, išskirtinis svečias – italų tenoras Gregory Bonfatti.

Tęsiant gražią tradiciją, renginyje miestas nusilenks, padėkos ir pagerbs nusipelniusius kauniečius. Kauno meras jiems įteiks Santakos garbės ženklus bei kitus apdovanojimus.

Pagrindiniu šventės akcentu taps vieningai giedamas Lietuvos valstybės himnas. Visame pasaulyje „Tautiška giesmė“ suskambės 21 val.

**Nemokami muziejai ir transportas**

Minint Valstybės dieną kauniečiai ir miesto svečiai kviečiami nemokamai apsilankyti Kauno miesto muziejaus skyriuose: M. ir K. Petrauskų namuose, J. Gruodžio namuose, Tautinės muzikos muziejuje bei Kauno pilyje. Padaliniai dirbs 12–17 val.

Kino centras „Romuva“ 22.30 val. Žiūrovų lauks Nacionalinio Kauno dramos teatro Mažųjų scenų kiemelyje. Lauko kino ekrane – filmas „Mamutų medžioklė“, pasakojantis apie vieną įdomiausių ir dramatiškiausių Lietuvos teatro paslapčių.

Patogiai sugrįžti po šventinių renginių kauniečiai galės viešuoju transporti. Liepos 5–6 dienomis kursuos daugiau miesto autobusų ir troleibusų (tvarkaraščiai – internete: ***stops.lt/kaunas***. Maža to, šeštadienį, per Mindaugines, viešasis transportas Kaune – nemokamas.

Išsami Valstybės dienos renginių Kaune programa: ***Kaunas.lt***.

*Ryšių su visuomene skyriaus informacija*